Afrikaans Archives - Page 2 of 3 - Wendy Maartens
TuisAfrikaans Page 2
Sprinkaan leer werk
'n Liefde vir lees is een van die grootste geskenke wat jy jou kind kan gee! Die Ek lees self-reeks is die perfekte wegspringplek vir beginnerlesers. Die prettige stories sal ure se leesvermaak verskaf. Elke boek bevat ook nuttige wenke wat ouers kan help om die jongklomp se leeslus aan te wakker. Woorde wat in die storie gebruik word, word onderaan elke bladsy herhaal en met sketse toegelig. Net die ding vir goeie vaslegging!
Padda word kwaad
Muis red Leeu se lewe
Wolf dra skaapsklere
Skilpad leer vlieg
Ons het lank gewag vir 'n Bybel vir 0 tot 3-jariges. My Eerste Bybel is outentiek en eg Afrikaans met 43 van die mees geliefde verhale uit die Ou en die Nuwe Testament. Net reg om kinders te help om die heel eerste treëtjies op hul eie geloofspad te gee
Illustrasies deur Honor Ayres
Lux Verbi, 2019
Ontmoet 'n paar oulike en dapper diere van regoor die wêreld!
Vind uit hoe Max die gorilla 'n skelm vasgetrek het.
Kom stap saam met Huberta die seekoei op haar lang reis.
Ontmoet 'n beer wat sy lyf soldaat hou.
Leer saam met Noodle hoe om 'n vlermuis te wees.
Gaps saam met 'n bobbejaan verjaardagkoek.
En vind uit hoe 'n doodgewone Chinese otjie 'n aardbewing oorleef het en wêreldberoemd geword het!
Illustrasies deur Alex van Houwelingen
Lapa Uitgewers, 2018
Alex van Houwelingen se illustrasies sal jou tone laat krul van pure plesier.
Ontdek ook die ongelooflike verhaal van Just Nuisance, 'n hond wat lid van die vloot was.
Ontmoet vir Cuddles, 'n oulike gidsperdjie wat blinde mense help – en tekkies dra!
Ontdek hoe Knersus, die hond, twee inbrekers op 'n kas gevange gehou het.
Vind uit hoe Lulu, die boepensvark, haar ounooi se lewe gered het.
Ontdek hoe Humphrey, die walvis, verdwaal en weer sy pad na vryheid gevind het.
En ontsnap saam met Salty, die gidshond, en sy baas uit die Twin Towers!
Jock van die Bosveld bevat ses asemrowende dierestories van dapper en interessante diere regoor die wêreld. Litnet berig as volg: "Die stories word op 'n toeganklike manier met eenvoudige taalgebruik vertel sodat beginnerlesers dit maklik self kan baasraak".
Ontdek die wonderlike ware verhaal van Jock, die Suid-Afrikaanse hond wat wêreldberoemd geword het, leer ken 'n brilpikkewyn met die naam Gregory Peck, wat die geselskap van mense bo die van pikkewyne verkies het en vind uit wat gebeur wanneer 'n donkie sy lyf ambulans hou.
Ontmoet ook die ware verhaal van die wonderbaarlike vriendskap tussen twee troetelvisse Big Red en Blackie.
Om nie te praat van die merkwaardige verhaal van 'n katjie wat op 'n dag in die ysbeerpoel van 'n dieretuin beland het – en deur een van die gevaarlike bere gered is!
Helde van Suid-Afrika – Boek 3
Hierdie lekkerlees-bundel stel jou voor aan nog 6 van die dapperste helde van Suid-Afrika! Van emeritus-aartsbiskop Desmond Tutu wat ons reënboognasie inspireer, die helde van die Laingsburgvloed tot Enoch Sontonga, wie se hartslied vandag nog in ons land se volkslied voortleef.
Stap ook saam met die slavin Emilie Lehn op haar lang pad na vryheid. Ontdek hoe 'n 11-jarige kaalvoetseun 100 jaar gelede van Bloemfontein tot in die Kaap dwarsdeur 'n oorlog gestap het op soek na sy pa – en hom gevind het.
'n Boer maak mos 'n plan!
En ontdek die kleinste brakkie met die grootste hart wat deur die Dierebeskermingsvereniging vir dapperheid vereer is.
Helde van Suid-Afrika – Boek 2
Die bundel vertel die verhale van:
• Klara Majola wat haar blinde pa een ysige nag in die Koue Bokkeveld gaan soek het
• Richard Simelane, 'n mynwerker, wat 18 van sy makkers ná 'n rotsstorting met sy kaal hande uitgegrawe het
• Pieter Koen, wat met sy lewe betaal het om vyf van sy skoolmaats in die Westdene-busramp te red
• Hector Pieterson, wat deur die polisie doodgeskiet is op 16 Julie 1976, die dag wat as Jeugdag gehuldig word
• Sultan, die herdershond, wat kopgehou en sy baas uit die kake van die dood gered het
• John Ross, 'n 12-jarige knaap, wat 1000 km deur die wildernis gestap het om medisyne vir sy siek vriende te gaan haal
"As jy daardie verhale vir jou kind gelees het, behoort hy 'n goeie idee te hê van wie hy is en waar sy wortels lê." – Wendy Maartens in Die Burger
Helde van Suid-Afrika – Boek 1
Ontmoet ses van die dapperste helde van Suid-Afrika. Van oudpresident Nelson Mandela wat ons reënboognasie na vryheid gelei het tot dapper Wolraad Woltemade wat matrose op 'n sinkende skip gered het.
Die matriekheld van Henley-on-Klip
Nkosi Johnson veg vir hoop
Japie Greyling swyg
Stories van die see
Stories van die see is 'n versameling seestories van regoor die wêreld – van "Hans en die gaatjie" in Haarlem tot die voëlnesplukkers Adhi en Sinta in die Ooste. Maar daar is ook heelwat plaaslike verhale oor die Birkenhead-bevel, "Die Vlieënde Hollander", die Alibama, Wolraad Woltemade, die Gat-in-die-Muur by esiKhaleni waar die watermense jou kom haal, "Die spoke van Jutteneiland", "Adamastor en die Kaap van Storms" en die skaapwagtertjie van Macassar wat Sjeg Joesoef se graf tussen die duine gevind het. Stories van die see bevat verwerkings van The Little Mermaid en die verhaal van Prinses Elisa en haar elf swane-broers, asook die Weskusboer Koos Malgas wat sy robvrou se vel gesteel het. En natuurlik kul Hasie vir Soutwaterkrokodil. Saam met die pragtige illustrasies van Marjorie van Heerden sal Stories van die see 'n klein lesertjie wegvoer na 'n magiese seestoriewêreld.
Hierdie publikasie is ook beskikbaar in Engels, Sea Stories.
Illustrasies deur Marjorie van Heerden
Protea Boekhuis, 2016
Slyp die tande, spits die ore en krul die snorbaarde vir Wendy Maartens se boek Wonderlike ware Dierestories.
Maak kennis met Jock, die beroemdste hond wat ooit in die Bosveld gebly het. Volg Huberta die seekoei op haar verstommende staproete. Ontmoet Max die gorilla wat `n skurk vasgetrek het. En skud poot met Just Nuisance, die matrooshond wat soldate tydens die Tweede Wêreloorlog geïnspireer het. Van slim diere tot dapper diere – en selfs diere wat wêreldberoemd geword het! Die 31 stories in hierdie bundel sal jou met nuwe oë na ons geveerde en vierpotige vriende laat kyk.
"Hierdie boek is`n heerlike leeservaring." ~ Jaco Jacobs
"Hierdie is nou regtig 'n lekker boek om vir kinders te gee om te lees- diere hou nou maar eenmaal 'n spesiale bekoring vir die meeste van ons in; en waar hierdie nou WARE stories is oor diere wat werklik gebeur het, maak dit die boek soveel te meer interessant. Just Nuisance is die seemanne se hond wat my altyd bekoor; wat van 'n perd wat kan lees en tel, 'n troetelslang wat 'n dief geflous het; die dapper Jock van die Bosveld; 'n beer wat soldaat word; 'n gorilla wat 'n skurk vang en dan lees ons selfs ook van beroemdes en hulle troeteldiere. 'n Bronnelys word aangeheg. Regtig 'n nuttige en leersame en lekker-lees boek!"
~ Lorna Gericke
"Wendy het hoog en diep gesoek na stories om die belofte van die titel, "wonderlike ware stories" gestand te doen. Om die boek te lees is soos om grondboontjies te eet. Jy is altyd lus vir nog meer."
~ Solette Scheeres in Maandblad Zuid-Afrika
Lapa Uitgewers, 2013 – 2021
Pappa neem vir Nicole stad toe om haar verjaarsdag te vier. Hy koop vir haar blinkertjie-sandale en 'n ballon, en dan gaan eet hulle roomys by die fontein. Hier ontdek hulle 'n beseerde gansie en neem haar saam huis toe. Al die bure help om die gansie gesond te kry en sommer gou kruip Appelliefie diep in almal se harte.
Maar op 'n dag is Appelliefie skoonveld.
Nicole voel of haar hart wil breek.
Sal sy Appelliefie ooit weer sien?
Ook beskikbaar as e-boek
Illustrasies deur Yolandi Prins
Pan Macmillan Kinderboeke, 2020
Nicole en Appelliefie – Die nuwe maat
Nicole en Pappa is mal oor hulle nuwe buurt en hulle het reeds 'n klomp vriende gemaak, maar Nicole het steeds nie 'n BESTE maat nie.
Dan kom Zintle huis toe vir die skoolvakansie. Al is sy blind, kan sy 'n klomp dinge self doen.
Met Pappa se hulp bou die twee maats vir Appelliefie 'n dam. Maar dan kry hulle stry, en asof dit nie genoeg is nie, is daar ook 'n droogte in die land.